“Bayram” guruhi a’zosi Ravshan Hojiakbarov vafotidan bir necha kun avval insultni boshdan o‘tkazgani ma’lum qilindi

“Bayram” guruhi yakkaxonlaridan biri Ravshan Hojiakbarov insultdan vafot etgan. Bu haqda “Qalampir.uz” nashri xabar bermoqda.

Xabar qilishlaricha, Yangi yil bayramidan so‘ng Ravshan Hojiakbarovning qon bosimi tushib ketgan. Sozanda insultga chalinib, Olmaliqdagi shifoxonaga yotqizilgan.
“Chap oyoq-qo‘linini ishlatolmay qolgan Hojiakbarovning ko‘p o‘tmay sog‘lig‘i tiklana boshlagan. Shifokorlar esa kelasi hafta uni jonlantirish bo‘limidan palataga olishlarini ma’lum qilishgan. Biroq 9-yanvar kuni xonandaning joni uzilgan”, — deyiladi “Qalampir.uz” xabarida.
Ma’lumotlarga qaraganda, ayni damda Ravshan Hojiakbarovning jasadi shifoxonada. Janoza esa 10-yanvar, seshanba kuni bo‘lib o‘tishi aytilmoqda.
Ravshan Hojiakbarovning vafot etgani haqida avvalroq “Bayram” guruhining Facebook’dagi sahifasida axborot berilgan edi. Xonanda 44 yoshda edi.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’” (@toshqindaryo)ga obuna bo‘lib, yangiliklardan ovozli ko‘rinishda bahramand bo‘lishingiz mumkin.